31975R2729
L 281/18
JURNALUL OFÍCIAL AL UNIUNII EUROPENE
REGULAMENTUL (CEE) NR. 2729/75 AL CONSILIULUI
din 29 octombrie 1975
privind prelevările la import aplicabile amestecurilor de cereale, orez și brizură de orez
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Parlamentului European (1),
întrucât buna funcționare a regimului de prelevări la importul de cereale, orez și brizură de orez din țări terțe, instituit de Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (2) și de Regulamentul nr. 359/67/CEE al Consiliului din 25 iulie 1967 privind organizarea comună a piețelor în sectorul orezului (3), modificat ultima dată de Regulamentul (CEE) nr. 668/75 (4), necesită aplicarea unui regim corespunzător în ceea ce privește comerțul cu amestecuri de cereale, orez și brizură de orez;
întrucât prelevarea care se aplică pentru aceste amestecuri decurge din clasificarea tarifară, care, în principiu, se efectuează în conformitate cu regulile generale de interpretare a Tarifului Vamal Comun;
întrucât, în cazul amestecurilor de cereale, orez și brizură de orez, clasificarea tarifară determinată de aplicarea acestor reguli poate să provoace dificultăți; întrucât, în anumite cazuri, această clasificare determină o prelevare redusă la amestecurile care conțin un procent apreciabil de produse care fac obiectul unei prelevări ridicate;
întrucât, pentru a evita aceste dificultăți, trebuie să se adopte dispoziții speciale pentru stabilirea taxei aplicabile amestecurilor de cereale, orez și brizură,
ADOPTĂ PREZENTUL REGULAMENT:
Articolul 1
(1) Prelevarea la import aplicabilă amestecurilor compuse din două dintre cerealele menționate în articolul 1 literele (a) și (b) din Regulamentul (CEE) nr. 2727/75 este cea care se aplică pentru:
-
componenta principală în greutate, în cazul în care aceasta reprezintă cel puțin 90 % din greutatea amestecului;
-
componenta pentru care se percepe prelevarea cea mai ridicată, dacă nici una din cele două componente nu reprezintă cel puțin 90 % din greutatea amestecului.
(2) În cazul în care un amestec este compus din mai mult de două dintre cerealele menționate în articolul 1 literele (a) și (b) din Regulamentul (CEE) nr. 2727/75 și dacă mai multe cereale reprezintă fiecare mai mult de 10 % din greutatea amestecului, prelevarea care se aplică acestui amestec este cea mai ridicată dintre prelevările aplicabile acestor cereale, chiar dacă aceasta este identică pentru mai multe dintre cereale.
În cazul în care o singură cereală reprezintă mai mult de 10 % din greutatea amestecului, prelevarea este cea care se aplică pentru cereala respectivă.
(3) În ceea ce privește amestecurile care sunt compuse din cerealele menționate în articolul 1 literele (a) și (b) din Regulamentul (CEE) nr. 2727/75 și care nu intră sub incidența dispozițiilor de mai sus, prelevarea aplicabilă este cea mai ridicată dintre prelevările aplicabile cerealelor care intră în amestec, chiar dacă aceasta este identică pentru mai multe dintre cereale.
Articolul 2
(1) Prelevarea aplicabilă amestecurilor compuse, pe de o parte, din una sau mai multe cereale menționate în articolul 1 literele (a) și (b) din Regulamentul (CEE) nr. 2727/75 și, pe de altă parte, din unul sau mai multe produse menționate în articolul 1 literele (a) și (b) din Regulamentul nr. 359/67/CEE, este cea aplicabilă componentei pentru care se percepe prelevarea cea mai ridicată.
(2) Prelevarea aplicabilă amestecurilor compuse fie din orez aparținând mai multor grupuri sau stadii de prelucrare diferite, fie din orez aparținând unuia sau mai multor grupuri sau stadii de prelucrare diferite și din brizură este cea percepută pentru:
-
componenta principală în greutate, în cazul în care aceasta reprezintă cel puțin 90 % din greutatea amestecului;
-
componenta pentru care se percepe prelevarea cea mai ridicată, în cazul în care nici una din cele două componente nu reprezintă cel puțin 90 % din greutatea amestecului.
Articolul 3
În cazul în care modul de stabilire a taxei în conformitate cu articolele 1 și 2 nu poate fi aplicat, prelevarea aplicabilă amestecurilor menționate în prezentul regulament este cea care rezultă din clasificarea tarifară a acestor amestecuri.
Articolul 4
(1) Regulamentul nr. 156/66/CEE al Consiliului din 25 octombrie 1966 privind prelevările aplicabile amestecurilor de cereale, orez și brizură de orez (5), se abrogă.
(2) Trimiterile la regulamentul abrogat în conformitate cu alineatul (1) sunt considerate trimiteri la prezentul regulament.
Articolul 5
Prezentul regulament intră în vigoare la 1 noiembrie 1975.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 octombrie 1975.